Buholmråsa fyr
Store norske leksikon,Teknologi og industri,Transport,Sjøfart og skipsindustri,Fyrvesen og losvesen,Fyrvesen,Norske fyr
Buholmråsa fyr er en fyrstasjon på Sønnaholmen utenfor Svesfjorden i Osen kommune i Trøndelag fylke. Den ble opprettet som ledfyr i 1917, automatisert i 1989 og avbemannet i 1994.
Tårnets høyde: 23,5 meter Lyshøyde over høyvann: 38 meter Lysvidde: 19,3 nautiske mil  Lyskarakter: Oc WRG 6s Navnet Buholmråsa fyr har navn etter sundet, råsa mellom Sønnaholmen og Buholmen. Navnet forteller at det tidligere har vært en sjøbu på holmen. Historikk Buholmråsa ble bygget for å erstatte Raudøy fyr og lyse opp søndre del av havstykket Folda. Den ble utstyrt som familiefyr med plass til fyrvokter og assistent med familier, og ett rom og kjøkken til en enslig reserveassistent. Fyrtårnet hadde en høyde på 16 meter og ble oppført i støpejern. Høsten 1944 ble fyrstasjonen angrepet av allierte fly, og fyrvokterboligen og uteboden ble skutt i stykker og brant ned. Stasjonen ble gjenreist i 1948 med to bolighus; ett til fyrvokterfamilien og ett til to fyrbetjenter og deres familier. Tårnet ble også forhøyet. I 1958 ble fyrstasjonen elektrifisert med strøm fra land og med et dieselaggregat som reserve på fyret. I 1965 fikk Buholmråsa installert et radiofyr, og i 1980 ble også navigasjonshjelpemidlene i området utvidet med et radarfyr (Racon) på Langrø fyrlykt nord for Buholmråsa. Fyrstasjonen ble fredet i 2000. Sætervik Handel AS, i tettstedet Seter innenfor fyret, leier nå fyrmesterboligen av Kystverket og leier den ut til turister. Les mer i Store norske leksikon fyr fyrtårn Kystverket Eksterne lenker Norsk Fyrhistorisk Forening Kystverket: Norsk Fyrliste Buholmråsas nettsider Litteratur Bjørkhaug, Birger og Poulsson, Sven (1986). Norges fyr, bind 2. Fra Stad til Grense-Jakobselv. Grøndahl & Søn forlag AS. Lauritzen, Per Roger (2019). Norske fyrstasjoner. Besøksfyr langs hele kysten. Kystverkmusea.